În Geoparcul Internațional UNESCO Țara Hațegului, locuitorii din patru comune hunedorene sunt invitați gratuit la teatru. Echipa proiectului „Cultură’n Șură” va juca piesa „Schimbăm perdelele!”


Pentru al patrulea an consecutiv, la invitația Geoparcului Internațional UNESCO Țara Hațegului, administrat de Universitatea din București, proiectul de teatru profesionist Cultură'n Șură vine cu o stagiune de vară în zona rurală a județului Hunedoara.

Astfel, a doua parte a acestei săptămâni, începând de joi, 11 iulie 2024, va fi una în care arta, talentul, inspirația și munca echipei proiectului Cultură’n Șură din București vor ajunge pe scenă în fața publicului din Baru, Sălașu de Sus, Râu de Mori și Luncoiu de Jos. 

Pe patru scene diverse ca localizare și semnificație, dar fiecare reprezentativă pentru comunitatea locală – un cămin cultural care este, probabil, cea mai bună sală de teatru de la țară din România (Baru), două gospodării (Sălașu de Sus și Luncoiu de Jos) și o tabără amenajată într-un loc de poveste (Râu de Mori) - vor urca actorii Florentina Năstase, actriță a teatrului „Toma Caragiu” Ploiești și Mihai Smarandache, actor al Teatrului „Odeon” București, în piesa „Schimbăm perdelele!”.

„Ei vor spune o poveste de viață la care ne gândim în secret fiecare dintre noi: ce se întâmplă atunci când ți se îndeplinește unul dintre cele mai arzătoare visuri, să câștigi potul cel mare la loto. Cu umor, cei doi protagoniști ne vor arăta că nu e deloc simplu să fii bogat”, transmit organizatorii.

Regia și adaptarea textului original scris de György Spiró sunt semnate de regizorul Victor Olăhuț. Spectacolul de care se vor bucura hunedorenii în următoarele zile a avut premiera anul acesta la Festivalul Internațional de Artele Spectacolului „Atelier”, unde Florentina Năstase a fost nominalizată pentru „cea mai bună actriță”, iar Mihai Smarandache a fost premiat pentru „cel mai bun actor”.  

Intrare gratuită la teatru pentru publicul larg

La toate cele patru reprezentații ale piesei „Schimbăm perdelele!” intrarea este gratuită, iar acestea vor avea loc după următorul program:

Joi, 11 iulie 2024, ora 20:00 – comuna Baru, la Căminul Cultural;
Vineri, 12 iulie 2024, ora 21:00 – comuna Sălașu de Sus, la Liana și Cristi a lu’ Cîndoni, casa nr. 141;
Sâmbătă, 13 iulie 2024, ora 21:00 – sat Suseni (comuna Râu de Mori), în Tabăra Emanuel (lângă Pensiunea Roben);
Duminică, 14 iulie 2024, ora 21:00 – comuna Luncoiu de Jos, în curte la Americanu’, casa nr. 75.

Cultură’n Șură a confirmat calitatea artistică a spectacolelor sale prin numeroase premii și nominalizări primite an de an. Ar fi de amintit premiul „Open Theatre” oferit de către British Council Romania în cadrul Galei Premiilor UNITER (Uniunii Teatrale din România) 2022 și premiul pentru „Adresarea către publicul tânăr cu acces limitat la cultură” în cadrul Galei Premiilor AFCN (Administrației Fondului Cultural Național) 2020.

Mai multe informații despre despre reprezentații sunt disponibile pe pagina de Facebook a asociației culturale, aici. 
Spectacolele fac parte din proiectul „Teatru dincolo de orașe” co-finanțat de Administrația Fondului Cultural Național, în care parteneri sunt Centrul de Cultură și Artă al județului Sălaj, Universitatea din Bucuresti – prin Geoparcul Internațional UNESCO Țara Hațegului – , Asociația „Arhaic”, Centrul de Resurse pentru Acțiune Locală, primăriile comunelor Bănișor, Sălățig, Valcău de Jos din județul Sălaj, Baru, Râu de Mori, Sălașu de Sus, Luncoiu de Jos din județul Hunedoara.


Asociația culturală non-profit  Cultură'n Șură a fost creată în anul 2013 cu scopul de a diminua diferențele culturale dintre comunitățile urbane și cele rurale la inițiativa regizorului Victor Olăhuț. Până în prezent, asociația a produs 8 spectacole de teatru, a efectuat turnee în peste 80 de localități de la țară din 14 județe și a susținut 142 de reprezentații. 
